I.Introduzzjoni

Matul l-aħħar għexieren ta’ snin, il-kriminali sfruttaw il-globalizzazzjoni tas-sistema finanzjarja u tal-kummerċ kif ukoll l-innovazzjoni teknoloġika biex jaħbu u jċaqilqu l-fondi illeċiti tagħhom madwar id-dinja kollha. L-entitajiet u l-arranġamenti ġuridiċi huma l-veikolu ewlieni użat biex il-ħasil tal-flus jinħeba bħala kummerċ korporattiv leġittimu, ħafna drabi permezz ta’ strutturi u netwerks kumplessi, u jista’ jintuża wkoll biex jitwettqu reati predikati, inklużi reati fiskali.

Wara l-Panama Papers u l-Lux Leaks, l-Unjoni Ewropea ħadet passi biex tiżgura t-trasparenza tas-sjieda benefiċjarja ta’ entitajiet u arranġamenti ġuridiċi, inklużi arranġamenti ġuridiċi rregolati mid-dritt jew il-konswetitudni tal-Istati Membri li jkollhom struttura jew funzjonijiet simili għat-trusts.

L-Artikolu 31 tad-Direttiva (UE) 2015/849 (id-Direttiva dwar il-ġlieda kontra l-ħasil tal-flus jew l-“AMLD”) jirrikjedi li l-fiduċjarji jew il-persuni li jkollhom pożizzjoni ekwivalenti b’arranġament ġuridiku simili:

-Jiksbu u jżommu informazzjoni adegwata, preċiża u aġġornata dwar is-sjieda benefiċjarja tal-arranġament;

-Jiżvelaw l-istatus tagħhom u jipprovdu informazzjoni dwar is-sjieda benefiċjarja tal-arranġament lill-entitajiet marbutin b’obbligu fi żmien xieraq;

-Jissottomettu informazzjoni dwar is-sjieda benefiċjarja tal-arranġament fir-reġistru ċentrali tas-sidien benefiċjarji stabbilit fil-pajjiż fejn ikun stabbilit jew jirrisjedi l-fiduċjarju, jew il-pajjiż fejn bl-arranġament tiġi stabbilita relazzjoni ta’ negozju jew akkwistata proprjetà immobbli f’każ li l-fiduċjarju jkun stabbilit jew ikun residenti barra l-UE, u

-Jipprovdu prova li huma rreġistrati fir-reġistru ċentrali tas-sidien benefiċjarji jew silta mir-reġistrazzjoni meta jixtiequ jidħlu f’relazzjoni ta’ negozju fi Stat Membru ieħor.

L-AMLD tobbliga wkoll lill-Istati Membri biex jistabbilixxu miżuri effettivi, proporzjonati u dissważivi, jew sanzjonijiet, għal ksur tal-obbligi msemmija hawn fuq.

Quddiem il-varjetà ta’ trusts u ta’ arranġamenti ġuridiċi użati fl-UE, l-Artikolu 31(10) tal-AMLD jipprevedi li l-Istati Membri jridu jidentifikaw dawk l-arranġamenti ġuridiċi li għandhom struttura jew funzjonijiet simili għat-trusts, u jinnotifikaw lill-Kummissjoni bil-kategoriji, bil-karatteristiċi, bl-ismijiet u, fejn applikabbli, bil-bażi ġuridika ta’ dawn l-arranġamenti. Il-Kummissjoni hija obbligata tippubblika dawn in-notifiki f’Il-Ġurnal Uffiċjali tal-Unjoni Ewropea.

L-Artikolu 31(10) tal-AMLD jirrikjedi wkoll li l-Kummissjoni tivvaluta jekk l-Istati Membri jkunux debitament innotifikaw u jekk it-trusts u l-arranġamenti ġuridiċi simili rregolati bil-liġi tagħhom kinux ssoġġetti għall-obbligi tad-Direttiva. Dan ir-rapport jikkonforma ma’ dan l-obbligu, abbażi tan-notifiki tal-Istati Membri, il-kontribut orali u bil-miktub tagħhom permezz tal-Grupp ta’ Esperti dwar il-Prevenzjoni tal-Ħasil tal-Flus u l-Finanzjament tat-Terroriżmu, kif ukoll analiżijiet prodotti mit-Task Force ta’ Azzjoni Finanzjarja (Financial Action Task Force, FATF) u l-Organizzazzjoni għall-Iżvilupp Ekonomiku u l-Kooperazzjoni (Organisation for Economic Development and Cooperation, OECD) u r-riċerka akkademika.

II.Notifiki mill-Istati Membri